Jaguar har startet «storviltjakten»
Det er liten tvil om at Jaguar har satt siktet på BMW M5 når de nå tester sin nye XFR-S. Selv med en smule maskering ser den definitivt seriøst ut. Bildene fra spionfotografene hos Carparazzi viser at stylingen for den nye supersedanen står godt i stil med kreftene den bærer. Ikke minst den gedigne bakvingen bærer bud om at denne skal fungere både i venstrefilen på autobahn, og på bane, om du skulle ha lyst på det en og annen gang. Vi skal ikke garantere at XFR-S faktisk får en vinge av akkurat denne størrelsen. Kikker vi nærmere på dataene for bilen som har gått mange runder på Nürburgring, der Jaguar jo har sitt eget testsenter, kan det tyde på at det er greit med litt ekstra marktrykk over drivhjulene.Alt tyder også på at XFR-S får større sporvidde og fetere dekk - også dette for å bidra til at kreftene skal ned på bakken. Det hele blir nok ganske sikkert akkompagnert av større og kraftigere bremser. Under panseret er det fortsatt motoren som vi har kjørt i XKR-S, den kompressormatede femliteren som i denne versjonen yter 550 hestekrefter og 680 newtonmeter. Det er 40 hestekrefter og 55 newtonmeter mer enn i dagens XFR. Sammen bør dette sørge for at XFR-S gjør sprinten opp til hundre på 4,7 sekunder - noe som tar den elegant under den «plagsomme» femsekundersgrensen som XKR er plaget med.Mye tyder altså på at det er BMW M5 som har vært siktemålet for den nye bilen. Riktignok matcher ikke XFR-S helt opp M5 med sine 560 hester og 0-100 på 4,3 sekunder, men stil kan noen ganger kompensere for fart.
Nå kommer Jaguar med en råtass av en sedan - som skal rett i strupen på BMW M5.